Efnt verður til sérstakrar vinnu í atvinnuvegaráðuneytinu vegna verðmunar á afla í sjávarútvegi . „ Ég vænti að ég geti kynnt fljótlega á næsta ári með hvaða hætti við ætlum að standa að því verki en það er komið í ákveðið ferli og þar er miðað við að það verði óháð rannsókn sem leiði í ljós einhverjar skýringar á þeim verðmun sem hefur verið í umræðunni á Íslandi . “ Þetta kom fram í svari Kristjáns Þórs Júlíussonar sjávarútvegsráðherra við fyrirspurn Loga Einarssonar , þingmanns Samfylkingarinnar , í óundirbúnum fyrirspurnartíma á Alþingi í dag . Tilefni fyrirspurnar Loga var Samherjamálið svokallaða og velti Logi því fyrir sér hvort einhver brögð væru í tafli í íslenskum sjávarútvegi . Nefndi hann þar m.a. óútskýrða milliverðlagningu og mun á verðmæti einstakra tegunda eftir því hvort þær væru seldar hérlendis eða í nágrannalöndunum . „ Verð á makríl í Noregi árið 2018 var til að mynda 300% hærra en á Íslandi . Mikilvægt er að rannsaka málið því að ef fótur er fyrir þessu er verið að hafa fé af sjómönnum , af sveitarfélögum og af ríkinu . Þetta er því nauðsynlegt bæði fyrir almenning en ekki síður útgerðarfyrirtækin sjálf , “ sagði Logi . Kristján Þór sagðist geta tekið undir þær athugasemdir sem komið hefðu fram um nauðsyn þess að gera á þessu hlutlæga athugun .